
REFERAT


privind modificarea Anexei nr.1 a HCL 132 din 24.03.2009 privind conferirea unei identităţi culturale, artistice, turistice şi educative Timişoarei prin crearea în Parcul Central 
a unei Alei a Personalităţilor

	Prin HCL nr. 132 din 24.03.2009 a fost aprobată realizarea în Parcul Central al Municipiului Timişoara, a unei Alei a Personalităţilor. În anexa aferentă Hotărârii Consiliului Local amintită mai sus, au fost cuprinse personalităţi ale municipiului care, în decursul timpului, au adăugat valoare Timişoarei prin contribuţia lor în diferite domenii de activitate: pictură, sculptură, muzică, literatură, inginerie, arhitectură, medicină. 

	La iniţiativa doamnei Ligia Tohăneanu şi având în vedere adresa cu nr. SC2014 – 003106/06.02.2014 a numitei doamne, solicităm modificarea Anexei nr.1 din HCL nr. 132 din 24.03.2009 prin amplasarea pe Aleea Personalităţilor a bustului profesorului universitar Gheorghe I. Tohăneanu. 

	Profesorul Gheorghe I. Tohăneanu (1925 - 2008) s-a născut la Galati, pe 7 mai 1925, în familia profesorului Ion Tohăneanu. În anul 1956 Gheorghe Tohăneanu a venit la Timişoara, fiind unul dintre întemeietorii învăţământului filologic superior din oraşul de pe Bega. În calitate de dascăl, precum şi de conducător de doctorat, a şcolit numeroase serii de studenţi, dintre care unii au ajuns cadre universitare, şefi de catedră, decani. Între timp a condus sectorul de lingvistică a Bazei de Cercetări Ştiinţifice din Timişoara.
	A absolvit “magna cum laudae” Facultatea de Litere a Universitatii Bucuresti, unde i-a avut ca mentori pe George Călinescu, Alexandru Rosetti, Iorgu Iordan 
Gheorghe I. Tohăneanu a fost un scriitor de marcă, publicând 16 cărţi, peste 700 de studii şi articole în diverse ziare şi reviste de specialitate. A ţinut ani buni rubrici permanente în publicaţiile  Reneşterea, Paralela 45 şi în revista Orizont. Latinist recunoscut, a tradus Macrobius Saturnaliaşi din Vergilius Maro Eneida, Bucolice şi Georgice, pentru care a primit premiul Uniunii Scriitorilor din România, al cărui membru a fost.
	Pentru prodigioasa activitate pe tărâmul ştiinţei filologice şi culturii, precum şi pentru toată munca depusă în domeniul învăţământului, de-a lungul anilor i-au fost conferite o seamă de premii şi distincţii din partea Academiei Române, a Uniunii Scriitorilor, a Asociaţiei Scriitorilor din Timişoara. A fost distins cu : Ordinul „Serviciul Credincios” în grad de cavaler şi Ordinul „Serviciul Credincios” în grad de comandor, conferite de către Preşedinţia României, precum şi acordarea titlului de Ceţăţean de onoare al Municipiului Timişoara.

	De asemenea, în urma modernizării Parcului Rozelor şi datorită faptului că Wilhelm Muhle a fost cel care a făcut amenajarea iniţială a acestui parc, anul trecut a fost propusă şi aprobată amplasarea bustului acestuia în Parcul Rozelor, si nu pe Aleea Personalităţilor din Parcul Central asa cum s-a hotărât prin HCL nr. 132 din 24.03.2009.  
	



	
	În urma adresei  cu nr SC 2013 – 035420/06.12.2013 a dnei Clara Liselotte Basica, strănepoata lui Wilhelm Muhle,  propunem amplasarea tot în Parcul Rozelor, a bustului lui Arpad Muhle, fiul lui Wilhelm Muhle şi cel care a reconstruit Parcul Rozelor după distrugerea sa în timpul Primului Război Mondial. Pentru a păstra între cele două busturi tată-fiu, ale celor doi fondatori ai Parcului Rozelor (unul înainte de Primului Război Mondial, şi celălat după) simetria formală şi de fond artistic şi stilistic a busturilor, 

PROPUNEM

	Aprobarea completării Anexei nr. 1 Hotărârii Consiliului Local nr. 132 din 24.03.2009 privind conferirea unei identităţi culturale, artistice, turistice şi educative Timişoarei prin crearea în Parcul Central a unei Alei a Personalităţilor, astfel:

		includerea profesorului Gheorghe I. Tohăneanu (1925 - 2008) pe lista personalităţilor din Anexa nr. 1 Hotărârii Consiliului Local nr. 132 din 24.03.2009 şi amplasarea bustului acestuia pe Aleea Personalităţilor din Parcul Central din Timişoara;
		amplasarea bustului lui Arpad Muhle  în Parcul Rozelor.

	Toate celelalte articole ale Hotărârii Consiliului Local al Municipiului Timişoara nr. 132 din 24.03.2009 privind conferirea unei identităţi culturale, artistice, turistice şi educative Timişoarei prin crearea în Parcul Central a unei Alei a Personalităţilor, rămân neschimbate.

